Mga Salmo.
129.
Awit sa pagtungas. “Sukad pa sa akong pagkabatan-on kanunay silang nagsulong kanako,” tugoti nga mosulti ang Israel. 
“Sukad pa sa akong pagkabatan-on kanunay silang nagsulong kanako, apan wala pa gayod sila makabuntog kanako. 
Ang magdadaro nagdaro sa akong likod; gipalaloman nila ang agi sa daro. 
Matarong si Yahweh; putlon niya ang mga pisi sa mga daotan. 
Hinaot nga maulawan silang tanan ug mangatras, kadtong nagdumot sa Zion. 
Hinaot nga mahisama sila sa sagbot nga anaa sa ibabaw sa balay nga mangalaya sa dili pa kini motag-as, 
nga dili na magpuno sa kamot sa magtitigom o sa dughan sa tawo nga magbugkos niini. 
Hinaot nga kadtong moagi dili moingon, “Hinaot nga ang panalangin ni Yahweh maanaa kanimo; panalanginan ka namo sa ngalan ni Yahweh.” 
