Mga Salmo.
124.
“Kung wala pa modapig si Yahweh kanato,” tugoti ang Israelita nga mosulti karon, 
“kung wala pa modapig si Yahweh kanato sa dihang ang atong mga kaaway mitungha batok kanato, 
gilamoy na unta kita nila nga buhi sa dihang misilaob ang ilang kaligutgot kanato. 
Gibanlas na unta kita sa tubig; nalapawan na unta kita sa baha. 
Nalumos na unta kita sa sulog nga tubig.” 
Dalaygon si Yahweh, nga wala mitugot nga wataswatason kita pinaagi sa ilang mga ngipon. 
Sama kita sa mga langgam nga nakaikyas sa lit-ag sa mga mangangayam; ang lit-ag naguba, ug kita nakaikyas. 
Ang atong panabang anaa kang Yahweh, nga maoy nagbuhat sa langit ug kalibotan. 
